Rob van honde, toeriste gered  Die rob wat by Bloubergstrand geteister is, is deur die DBV gered. (Foto: DBV) Lede van die Dierebeskermingsvereniging (DBV) het op Nuwejaarsdag ŉ Kaapse pelsrob van Bloubergstrand verwyder nadat lede van die publiek die rob geteister het deur foto’s saam met hom te neem en toe te laat dat hul honde die dier rondjaag. Die DBV se Kaap van Goeie Hoop-tak het Sondag ŉ oproep gekry oor ŉ rob wat in die moeilikheid is. “Die rob het skynbaar op die strand uitgeloop en was merkbaar moeg en effens ondergewig,” sê die organisasie in ŉ verklaring. “Dit is niks snaaks vir robbe om na die kus te kom om te rus en hul krag te herwin nie. Hierdie rob is egter deurlopend deur strandgangers geteister.” By DBV-lede se aankoms op die toneel kon hulle sien die rob is duidelik uitgeput, maar lede van die publiek was konstant besig om foto’s saam met die dier te neem en honde wat nie aan leibande vas was nie, het die rob op die strand rondgejaag. “Ons lede het geen keuse gehad as om die rob te vang en hom na ons kantoor in Grassy Park te neem nie, waar hy behoorlik kon rus. Ná ŉ paar dae van rus en goeie kos was die rob weer gereed om vrygelaat te word.” Die rob word weer in die see vrygelaat, nadat hy behoorlik gerus het. (Foto: DBV) Die span het ŉ stil strand naby Milnerton gekies om die rob vry te laat en hy het dadelik weer doodgelukkig in die water geplons. Nóg ŉ rob het Dinsdag die nuus gehaal nadat hy vakansiegangers op een van Clifton se strande aangeval het. Die Nasionale Seereddingsinstituut (NSRI) het intussen gesê hy is bewus van soortgelyke voorvalle wat die afgelope maande in onder meer Houtbaai, Yzerfontein, Vishoek en Noordhoek plaasgevind het waar robbe aggressief voorgekom het. Die DBV het ŉ beroep op die publiek gedoen om geen wilde diere te probeer voed, aan te raak of te nader nie.